ಹುಬ್ಬಳ್ಳಿ: ಪರೀಕ್ಷೆ ಬಳಿಕವಷ್ಟೇ ಉಳಿದ ಮದ್ಯ ಮಾರಾಟಕ್ಕೆ ಅವಕಾಶ ಹುಬ್ಬಳ್ಳಿ: ಲಾಕ್ಡೌನ್ ಅವಧಿಯಲ್ಲಿ ಉಳಿದ ಅವಧಿ ಮೀರಿದ ಬಿಯರ್ಗಳನ್ನು ಮಾರಾಟ ಮಾಡುವ ಮೊದಲು ಪರೀಕ್ಷೆಗೆ ಒಳಪಡಿಸುವುದು ಕಡ್ಡಾಯಗೊಳಿಸಲಾಗಿದೆ. ಕೋವಿಡ್ನಿಂದಾಗಿ ಲಾಕ್ಡೌನ್ ಆದ ಕಾರಣ ಬಹಳಷ್ಟು ಬಿಯರ್ ಮಾರಾಟವಾಗದೆ ಉಳಿದಿತ್ತು. ಆದ್ದರಿಂದ ತಯಾರಕರು ಅವಧಿ ಮುಗಿದ ಬಿಯರ್ಗಳ ಮಾರಾಟಕ್ಕೆ ಅವಕಾಶ ಕೊಡಬೇಕು ಎಂದು ಮಾಡಿದ್ದ ಮನವಿಗೆ ಷರತ್ತುಗಳನ್ನು ವಿಧಿಸಿ ಅನುಮತಿ ನೀಡಲಾಗಿದೆ. ಆದರೆ, ಯಾವ ಮದ್ಯ ಮಾರಾಟಗಾರರಿಗೆ ಇದನ್ನು ಕಡ್ಡಾಯಗೊಳಿಸಿಲ್ಲ. ಈ ಕುರಿತು ಪ್ರಜಾವಾಣಿ ಜೊತೆ ಮಾತನಾಡಿದ ಕರ್ನಾಟಕ ವೈನ್ ಮಾರ್ಟ್ ಮಾಲೀಕ ವಿನಾಯಕ ಆಕಳವಾಡಿ ಅವಧಿ ಮುಗಿದ ಬಿಯರ್ ಮಾರಾಟ ಮಾಡಬೇಕು ಎಂದು ನಮಗೆ ಯಾರೂ ಹೇಳಿಲ್ಲ. ಇದನ್ನು ಗ್ರಾಹಕರು ಒಪ್ಪುವುದೂ ಇಲ್ಲ. ಅವಧಿ ಮುಗಿಯಲು ಒಂದು ತಿಂಗಳು ಬಾಕಿಯಿದ್ದರೂ ಖರೀದಿಸಲು ಜನ ಹಿಂದೇಟು ಹಾಕುತ್ತಾರೆ. ಇಂಥ ಸ್ಥಿತಿಯಿರುವಾಗ ಅವಧಿ ಮುಗಿದ ಮದ್ಯ ಯಾರು ತಾನೆ ಖರೀದಿಸುತ್ತಾರೆ ಎಂದು ಪ್ರಶ್ನಿಸಿದರು. ಅಬಕಾರಿ ಇಲಾಖೆ ಉಪಆಯುಕ್ತ ಶಿವನಗೌಡ ಪಾಟೀಲ ಅವಧಿ ಮುಗಿದ ಬಿಯರ್ಗಳನ್ನು ಮಾರಾಟ ಮಾಡಲು ಆಸಕ್ತಿ ಹೊಂದಿದ ವ್ಯಾಪಾರಿಗಳು ಮೊದಲು ಅರ್ಜಿ ಸಲ್ಲಿಸಬೇಕು. ಅವರಿಗೆ ಪೂರೈಸುವ ಮದ್ಯವನ್ನು ಪರೀಕ್ಷೆಗೆ ಒಳಪಡಿಸಿ ವರದಿ ಬಂದ ಬಳಿಕ ಗುಣಮಟ್ಟ ಸರಿಯಾಗಿದೆಯೇ ಎನ್ನುವುದನ್ನು ಪರಿಶೀಲಿಸಿದ ಬಳಿಕವಷ್ಟೇ ಮಾರಾಟಕ್ಕೆ ಅನುಮತಿ ಕೊಡಲಾಗುವುದು. ಉಳಿದ ಮದ್ಯವನ್ನು ಮಾರಾಟ ಮಾಡುವಂತೆ ಯಾರಿಗೂ ಹೇಳಿಲ್ಲ. ಜಿಲ್ಲೆಯಲ್ಲಿ ಇದುವರೆಗೂ ಯಾರೂ ಅವಧಿ ಮೀರಿದ ಮದ್ಯ ಮಾರಾಟ ಮಾಡಿಲ್ಲ ಎಂದು ತಿಳಿಸಿದರು.